title: 2018 m. gruodžio 20 d. Tarybos direktyva (ES) 2018/2057, kuria iš dalies keičiamos Direktyvos 2006/112/EB dėl pridėtinės vertės mokesčio bendros sistemos nuostatos dėl bendrojo atvirkštinio apmokestinimo mechanizmo laikino taikymo tiekiamoms prekėms ir teikiamoms paslaugoms, kurių vertė viršija tam tikrą ribą

text:
27.12.2018

                  LT

                  Europos Sąjungos oficialusis leidinys

                  L 329/3

         TARYBOS DIREKTYVA (ES) 2018/2057
         2018 m. gruodžio 20 d.
         kuria iš dalies keičiamos Direktyvos 2006/112/EB dėl pridėtinės vertės mokesčio bendros sistemos nuostatos dėl bendrojo atvirkštinio apmokestinimo mechanizmo laikino taikymo tiekiamoms prekėms ir teikiamoms paslaugoms, kurių vertė viršija tam tikrą ribą
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 113 straipsnį,
         atsižvelgdama į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdama į Europos Parlamento nuomonę (1),
         atsižvelgdama į Europos ekonomikos ir socialinių reikalų komiteto nuomonę (2),
         laikydamasi specialios teisėkūros procedūros,
         kadangi:

                     (1)

                     2016 m. balandžio 7 d. komunikate dėl PVM veiksmų plano Komisija paskelbė apie savo ketinimus pateikti pasiūlymą dėl galutinės pridėtinės vertės mokesčio (PVM) sistemos, skirtos valstybių narių tarpvalstybinei įmonių tarpusavio prekybai ir pagrįstos tarpvalstybiniu mastu tiekiamų prekių ir teikiamų paslaugų apmokestinimu;

                     (2)

                     atsižvelgiant į dabartinį sukčiavimo PVM lygį ir į tai, kad toks sukčiavimas yra nevienodai palietęs valstybes nares, taip pat turint omenyje, kad galutinei PVM sistemai įgyvendinti prireiks kelerių metų, gali reikėti imtis tam tikrų skubių specialių priemonių;

                     (3)

                     šiame kontekste tam tikros valstybės narės paprašė, kad joms būtų leista įgyvendinti laikiną bendrąjį atvirkštinio apmokestinimo mechanizmą (toliau – BAAM), pagal kurį būtų nustatyta tam tikra riba kiekvieno sandorio atveju – tokiu būdu būtų nukrypstama nuo vieno iš bendrųjų dabartinės PVM sistemos principų, kiek tai susiję su mokėjimo dalimis sistema, siekiant kovoti su šioje srityje paplitusiu karuseliniu sukčiavimu. Viena pagrindinių karuselinio sukčiavimo priežasčių yra išimtis, šiuo metu taikoma Bendrijos viduje tiekiamoms prekėms, pagal kurią leidžiama prekes įsigyti nemokant PVM. Kai kurie prekybininkai vėliau užsiima mokestiniu sukčiavimu, t. y. mokesčių institucijoms nesumoka iš savo klientų gauto PVM. Tačiau tie klientai, gavę galiojančias sąskaitas faktūras, tebeturi teisę į mokesčių atskaitą. Tos pačios prekės gali būti tiekiamos kelis kartus, įtraukiant vėlgi neapmokestinamas Bendrijos viduje tiekiamas prekes. Panašus karuselinis sukčiavimas gali vykti ir teikiant paslaugas. Nukrypti leidžiančia nuostata nustačius, kad prievolė sumokėti PVM tenka apmokestinamajam asmeniui, kuriam tiekiamos prekės arba teikiamos paslaugos, būtų panaikinta galimybė užsiimti tos formos mokestiniu sukčiavimu;

                     (4)

                     valstybės narės, pasiekusios skirtingą mokesčių institucijų pajėgumų išsivystymo lygį, deda ypatingas pastangas (didesnio sukčiavimo PVM lygio ir prarandamų pajamų atžvilgiu), kad įgyvendintų PVM sistemą, kaip nurodyta Sutarties dėl Europos Sąjungos veikimo. 27 straipsnio pirmoje pastraipoje;

                     (5)

                     siekiant sumažinti sukčiavimo perkėlimo iš vienos valstybės narės į kitą riziką, BAAM reikėtų leisti naudoti valstybėms narės, atitinkančioms tam tikrus su sukčiavimo (visų pirma karuselinio sukčiavimo) lygiu susijusius kriterijus ir galinčioms nustatyti, kad kitų kontrolės priemonių kovai su tuo sukčiavimu nepakanka. Be to, jos turėtų nustatyti, kad numatoma mokestinių prievolių įvykdymo ir mokesčių surinkimo nauda, kurią tikimasi gauti įdiegus BAAM, viršija numatomą bendrą papildomą įmonėms ir mokesčių institucijoms tenkančią naštą ir kad įmonės ir mokesčių institucijos nepatirs didesnių išlaidų nei patiriamos dėl kitų kontrolės priemonių taikymo;

                     (6)

                     jei valstybės narės nuspręstų taikyti BAAM, šį mechanizmą jos turėtų taikyti visoms ne tarpvalstybiniu mastu tiekiamoms prekėms ir teikiamoms paslaugoms, kurių vertė kiekvieno sandorio atveju viršija nustatytą ribą. BAAM taikymas neturėtų apsiriboti tik kuriuo nors konkrečiu sektoriumi;

                     (7)

                     BAAM taikyti nusprendusios valstybės narės apmokestinamiesiems asmenims turėtų nustatyti specialias elektroninio ataskaitų teikimo prievoles, siekdamos užtikrinti efektyvų BAAM veikimą ir jo taikymo stebėseną. Jos turėtų aptikti visų naujų formų mokestinį sukčiavimą, ir užkirsti jam kelią;

                     (8)

                     kad būtų galima įvertinti, ar dėl to, kad BAAM buvo įdiegtas vienoje valstybėje narėje, sukčiavimas nepersikelia į kitas valstybes nares, ir būtų galima įvertinti galimų vidaus rinkos veikimo trukdžių mastą, tikslinga nustatyti specialią prievolę valstybėms narėms, kurios taiko BAAM, ir toms, kurios jo netaiko, keistis informacija. Bet kokiam keitimuisi informacija taikomos taikytinos nuostatos dėl asmens duomenų apsaugos ir konfidencialumo, kurios apima išimtis ir apribojimus, susijusius su valstybių narių arba Sąjungos interesų apsauga apmokestinimo srityje;

                     (9)

                     kad būtų galima skaidriai įvertinti BAAM taikymo poveikį nesąžiningai veiklai, valstybės narės turėtų nustatyti iš anksto apibrėžtus vertinimo kriterijus, pagal kuriuos būtų galima įvertinti sukčiavimo lygį iki ir po BAAM taikymo;

                     (10)

                     sprendimai, kuriais leidžiama taikyti BAAM, turėtų poveikį biudžetui ir šis poveikis vienai ar kelioms valstybėms narėms galėtų būti reikšmingas. Todėl įgaliojimai leisti taikyti BAAM, turėtų būti suteikti Tarybai;

                     (11)

                     BAAM taikyti nusprendusi valstybė narė turėtų paprašyti Komisijos pasiūlyti taikyti BAAM ir pateikti svarbią informaciją, kad Komisija galėtų tokį prašymą įvertinti. Kai būtina, Komisija turėtų galėti paprašyti pateikti papildomos informacijos;

                     (12)

                     atsižvelgiant į galimą nenumatytą BAAM taikymo poveikį vidaus rinkos veikimui dėl galimo sukčiavimo perkėlimo į kitas valstybes nares, kurios BAAM netaiko, Taryba turėtų galėti taikyti apsaugos priemonę – panaikinti visus įgyvendinimo sprendimus, kuriais leista taikyti BAAM. Atsižvelgiant į tai, kad susidarius situacijai, kai buvo nustatytas didelis neigiamas poveikis vidaus rinkai, reikia veikti skubiai, turėtų būti taikomas atvirkštinis vieningas balsavimas;

                     (13)

                     atsižvelgiant į tai, kad nežinoma, koks galėtų būti BAAM poveikis, jis turėtų būti taikomas ribotą laiką;

                     (14)

                     siekiant atidžiai stebėti poveikį vidaus rinkai, visos valstybės narės tuo atveju, jei BAAM naudojamas bent vienoje valstybėje narėje, turėtų pateikti ataskaitas Komisijai, kad būtų galima įvertinti poveikį sukčiavimui, reikalavimų laikymosi išlaidoms, kurios tenka įmonėms, ir nesąžiningos veiklos perkėlimui dėl BAAM taikymo;

                     (15)

                     todėl Tarybos direktyva 2006/112/EB (3) turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

            1 straipsnis
            Direktyvoje 2006/112/EB įterpiamas šis straipsnis:

                  „199c straipsnis

                     1.   Nukrypstant nuo 193 straipsnio, iki 2022 m. birželio 30 d. valstybė narė gali taikyti bendrąjį atvirkštinio apmokestinimo mechanizmą (toliau – BAAM) ne tarpvalstybiniam prekių tiekimui ir paslaugų teikimui, t. y. gali nustatyti, kad asmuo, kuriam tenka prievolė mokėti PVM, yra apmokestinamasis asmuo, kuriam visų tiekiamų prekių ir teikiamų paslaugų vertė kiekvieno sandorio atveju viršija 17 500 EUR ribą.
                     BAAM norinti taikyti valstybė narė turi atitikti visas šias sąlygas:

                                 a)

                                 apskaičiavus pagal metodą ir duomenis, nustatytus 2016 m. rugpjūčio 23 d. Komisijos paskelbtoje 2016 m. galutinėje ataskaitoje dėl PVM nepriemokos, jos PVM nepriemoka, išreikšta PVM bendrojo mokestinio įsipareigojimo procentine dalimi, 2014 m. buvo bent 5 procentiniais punktais didesnė už Bendrijos PVM nepriemokos medianą,

                                 b)

                                 remiantis prie pasiūlymo dėl teisėkūros procedūra priimamo akto pridėtu poveikio vertinimu dėl šio straipsnio, karuselinio sukčiavimo lygis toje valstybėje narėje sudaro daugiau nei 25 % jos bendros PVM nepriemokos,

                                 c)

                                 ji nustato, kad kovai su karuseliniu sukčiavimu jos teritorijoje kitų kontrolės priemonių nepakanka, visų pirma nurodydama taikytas kontrolės priemones ir konkrečias priežastis, kodėl jos nėra veiksmingos, taip pat priežastis, kodėl administracinis bendradarbiavimas PVM srityje pasirodė nepakankamas,

                                 d)

                                 ji nustato, kad numatoma mokestinių prievolių įvykdymo ir mokesčių surinkimo nauda, kurią tikimasi gauti įdiegus BAAM, bent 25 % viršys numatomą bendrą papildomą įmonėms ir mokesčių institucijoms tenkančią naštą, ir

                                 e)

                                 ji nustato, kad BAAM įdiegimas nesukels įmonės ir mokesčių institucijos didesnių išlaidų nei patiriamos dėl kitų kontrolės priemonių taikymo.
                                 Valstybė narė prie 3 dalyje nurodyto prašymo prideda informaciją apie PVM nepriemokos apskaičiavimą pagal metodą ir duomenis, pateiktus Komisijos paskelbtoje ataskaitoje dėl PVM nepriemokos, kaip nurodyta šios dalies antrosios pastraipos a punkte.

                     2.   BAAM taikančios valstybės narės nustato tinkamas ir veiksmingas elektroninio ataskaitų teikimo prievoles visiems apmokestinamiesiems asmenims, visų pirma apmokestinamiesiems asmenims, kurie tiekia ar gauna prekes ar paslaugas, kurioms taikomas BAAM, siekiant užtikrinti veiksmingą BAAM veikimą ir jo taikymo stebėseną.

                     3.   BAAM norinčios taikyti valstybės narės pateikia Komisijai prašymą ir šią informaciją:

                                 a)

                                 išsamų pagrindimą, kad 1 dalyje nurodytos sąlygos yra tenkinamos,

                                 b)

                                 BAAM taikymo pradžios datą ir BAAM taikymo laikotarpį,

                                 c)

                                 informaciją apie veiksmus, kurių bus imtasi siekiant informuoti apmokestinamuosius asmenis apie BAAM taikymo pradžią, ir

                                 d)

                                 išsamų 2 dalyje nurodytų papildomų priemonių aprašą.

                           Jeigu Komisija mano, kad ji neturi visos būtinos informacijos, ji per mėnesį nuo prašymo gavimo paprašo pateikti papildomos informacijos, įskaitant pagrindinius metodus, prielaidas, tyrimus ir kitus patvirtinamuosius dokumentus. Prašančioji valstybė narė pateikia reikalaujamą informaciją per mėnesį nuo šio pranešimo gavimo.

                     4.   Jei Komisija mano, kad prašymas atitinka 3 dalyje nustatytus reikalavimus, ji ne vėliau kaip per tris mėnesius nuo visos būtinos informacijos gavimo pateikia pasiūlymą Tarybai. Taryba, veikdama vieningai dėl tokio Komisijos pasiūlymo, gali leisti prašančiajai valstybei narei taikyti BAAM. Jei Komisija mano, kad prašymas neatitinka 3 dalyje nustatytų reikalavimų, ji per tokį patį laikotarpį prašančiajai valstybei narei ir Tarybai praneša savo motyvus.

                     5.   Jeigu pagal šios dalies antrą pastraipą nustatomas daromas didelis neigiamas poveikis vidaus rinkai, Komisija ne vėliau kaip per tris mėnesius nuo tos dienos, kai gavo visą būtiną informaciją, pasiūlo panaikinti visus 4 dalyje nurodytus įgyvendinimo sprendimus ne anksčiau kaip nuo pirmojo įgyvendinimo sprendimo, kuriuo valstybei narei leidžiama taikyti BAAM, įsigaliojimo praėjus šešiems mėnesiams. Laikoma, kad Taryba priėmė sprendimą dėl tokio panaikinimo, išskyrus atvejus, kai Taryba per 30 dienų nuo jo priėmimo Komisijoje vieningai nusprendžia atmesti Komisijos pasiūlymą.
                     Laikoma, kad didelis neigiamas poveikis yra nustatytas, kai yra tenkinamos šios sąlygos:

                                 a)

                                 bent viena valstybė narė, netaikanti BAAM, informuoja Komisiją apie sukčiavimo PVM padidėjimą jos teritorijoje dėl BAAM taikymo ir

                                 b)

                                 Komisija, be kita ko, remdamasi šios pastraipos a punkte nurodytų valstybių narių pateikta informacija, nustato, kad sukčiavimo PVM padidėjimas jų teritorijose yra susijęs su BAAM taikymu vienoje ar daugiau valstybių narių.

                     6.   BAAM taikančios valstybės narės visoms valstybėms narėms elektronine forma pateikia šią informaciją:

                                 a)

                                 asmenų, kurių atžvilgiu per 12 mėnesių iki BAAM taikymo pradžios buvo vykdomas baudžiamasis arba administracinis procesas dėl sukčiavimo PVM, vardus ir pavardes (pavadinimus), ir

                                 b)

                                 asmenų, kurie išsiregistruoja iš PVM mokėtojų toje valstybėje narėje po to, kai joje pradėtas taikyti BAAM, vardus ir pavardes (pavadinimus), o juridinių asmenų atveju ir jų direktorių vardus ir pavardes, ir

                                 c)

                                 asmenų, kurie nepateikė dviejų iš eilės mokestinių laikotarpių PVM deklaracijų po to, kai pradėtas taikyti BAAM, vardus ir pavardes (pavadinimus), o juridinių asmenų atveju ir jų direktorių vardus ir pavardes.

                           Informacija, nurodyta pirmos pastraipos a ir b punktuose, pateikiama ne vėliau kaip per 3 mėnesius nuo BAAM taikymo pradžios, o vėliau kas 3 mėnesius atnaujinama. Informacija, nurodyta pirmos pastraipos c punkte, pateikiama ne vėliau kaip per devynis mėnesius nuo BAAM taikymo pradžios, o vėliau kas tris mėnesius atnaujinama.
                     BAAM taikančios valstybės narės ne vėliau kaip per metus nuo BAAM taikymo pradžios pateikia Komisijai tarpinę ataskaitą. Toje ataskaitoje pateikiamas išsamus BAAM veiksmingumo įvertinimas. Praėjus trims mėnesiams nuo BAAM taikymo pabaigos BAAM taikančios valstybės narės pateikia galutinę ataskaitą dėl jo bendro poveikio.

                     7.   BAAM netaikančios valstybės narės pateikia Komisijai tarpinę ataskaitą dėl BAAM taikymo kitose valstybėse narėse poveikio savo teritorijoje. Ta ataskaita Komisijai pateikiama per tris mėnesius po to, kai BAAM vienoje valstybėje narėje yra taikomas bent metus.
                     Jeigu bent viena valstybė narė taiko BAAM, mechanizmo netaikančios valstybės narės ne vėliau kaip 2022 m. rugsėjo 30 d. pateikia Komisijai galutinę ataskaitą dėl BAAM taikymo kitose valstybėse narėse poveikio savo teritorijoje.

                     8.   6 dalyje nurodytose ataskaitose valstybės narės įvertina BAAM taikymo poveikį remdamosi šiais vertinimo kriterijais:

                                 a)

                                 PVM nepriemokos raida;

                                 b)

                                 sukčiavimo PVM, visų pirma karuselinio sukčiavimo ir sukčiavimo mažmeniniu lygmeniu, raida;

                                 c)

                                 apmokestinamiesiems asmenims tenkančios administracinės naštos raida;

                                 d)

                                 mokesčių institucijoms tenkančių administracinių išlaidų raida.

                     9.   7 dalyje nurodytose ataskaitose valstybės narės įvertina BAAM taikymo poveikį remdamosi šiais vertinimo kriterijais:

                                 a)

                                 sukčiavimo PVM, visų pirma karuselinio sukčiavimo ir sukčiavimo mažmeniniu lygmeniu, raida;

                                 b)

                                 sukčiavimo perkėlimu iš BAAM taikančių ar taikiusių valstybių narių.“

            2 straipsnis
            Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
            Ji taikoma iki 2022 m. birželio 30 d.

            3 straipsnis
            Ši direktyva skirta valstybėms narėms.

            Priimta Briuselyje 2018 m. gruodžio 20 d.

                  Tarybos vardu

                  Pirmininkė

               E. KÖSTINGER

            (1)  2018 m. gruodžio 11 d. nuomonė (P8_TA(2018) 496).

            (2)  2017 m. gegužės 31 d. nuomonė (OL C 288, 2017 8 31, p. 52).

            (3)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).


title: 2017 m. lapkričio 15 d. Komisijos direktyva (ES) 2017/2096, kuria iš dalies keičiamas Europos Parlamento ir Tarybos direktyvos 2000/53/EB dėl eksploatuoti netinkamų transporto priemonių II priedas (Tekstas svarbus EEE. )

text:
16.11.2017

                  LT

                  Europos Sąjungos oficialusis leidinys

                  L 299/24

            KOMISIJOS DIREKTYVA (ES) 2017/2096
      2017 m. lapkričio 15 d.
      kuria iš dalies keičiamas Europos Parlamento ir Tarybos direktyvos 2000/53/EB dėl eksploatuoti netinkamų transporto priemonių II priedas
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2000 m. rugsėjo 18 d. Europos Parlamento ir Tarybos direktyvą 2000/53/EB dėl eksploatuoti netinkamų transporto priemonių (1), ypač į jos 4 straipsnio 2 dalies b punktą,
      kadangi:

                  (1)

                  Direktyvos 2000/53/EB 4 straipsnio 2 dalies a punktu transporto priemonių medžiagose ir dalyse, kurios rinkai teikiamos nuo 2003 m. liepos 1 d., uždrausta naudoti šviną, gyvsidabrį, kadmį ir šešiavalentį chromą;

                  (2)

                  Direktyvos 2000/53/EB II priede išvardytos transporto priemonių medžiagos ir dalys, kurioms daroma tos direktyvos 4 straipsnio 2 dalies a punkte nustatyto draudimo išimtis. Tas priedas turi būti reguliariai iš dalies keičiamas atsižvelgiant į mokslo ir technikos pažangą, taip pat turi būti peržiūrimos 2c, 3 ir 5 išimtys dėl švino naudojimo;

                  (3)

                  įvertinus mokslo ir technikos pažangą nustatyta, kad medžiagoms ir dalims, kurioms taikoma 2c išimtis, šviną naudoti vis dar būtina. Tačiau, remiantis dabartine informacija, švino pakaitalų toms medžiagoms ir dalims gali atsirasti artimiausioje ateityje. Numatoma, kad tam tikroms medžiagoms ir dalims švino pakaitalų bus sukurta anksčiau nei kitoms, todėl 2c išimtį reikėtų išskaidyti į dvi smulkesnes išimtis ir nustatyti skirtingas jų peržiūros datas, atsižvelgiant į tokių pakaitalų kūrimo pažangą;

                  (4)

                  įvertinus mokslo ir technikos pažangą taip pat nustatyta, kad šviną vis dar būtina naudoti medžiagoms ir dalims, kurioms taikoma 3 išimtis. Galimų pakaitalų jau yra, tačiau juos dar reikia tobulinti. Todėl reikėtų nustatyti naują tos išimties peržiūros datą, atsižvelgiant į pakaitalų kūrimo pažangą;

                  (5)

                  be to, įvertinus mokslo ir technikos pažangą nustatyta, kad tam tikroms medžiagoms ir dalims, kurioms taikoma 5 išimtis, švino pakaitalų jau yra, tačiau jie nėra tinkami naudoti visose transporto priemonėse, kurioms taikoma išimtis. Kitoms medžiagoms ir dalims, kurioms taikoma 5 išimtis, šviną naudoti vis dar būtina. Todėl tą išimtį reikėtų išskaidyti į dvi smulkesnes išimtis. Toms medžiagoms ir dalims, kuriose šviną pakeisti galima, reikėtų nustatyti tokią išimties galiojimo pabaigos datą, kuri suteiktų pakankamai laiko užtikrinti, kad švino naudojimo būtų išvengta visose atitinkamose transporto priemonėse. Medžiagoms ir dalims, kurioms švino pakaitalų dar nėra, reikėtų nustatyti naują išimties peržiūros datą, atsižvelgiant į tokių pakaitalų kūrimo pažangą;

                  (6)

                  šioje direktyvoje numatytos priemonės atitinka pagal Europos Parlamento ir Tarybos direktyvos 2008/98/EB (2) 39 straipsnį įsteigto komiteto nuomonę,

            PRIĖMĖ ŠIĄ DIREKTYVĄ:
      1 straipsnis
      Direktyvos 2000/53/EB II priedas pakeičiamas šios direktyvos priedo tekstu.
      2 straipsnis
      1.   Valstybės narės ne vėliau kaip 2018 m. birželio 6 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
      Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
      2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
      3 straipsnis
      Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
      4 straipsnis
      Ši direktyva skirta valstybėms narėms.

         Priimta Briuselyje 2017 m. lapkričio 15 d.

               Komisijos vardu

               Pirmininkas

            Jean-Claude JUNCKER

         (1)  OL L 269, 2000 10 21, p. 34.

         (2)  OL L 312, 2008 11 22, p. 3.

         PRIEDAS
         „
               II PRIEDAS

                  Medžiagos ir dalys, kurioms netaikomas 4 straipsnio 2 dalies a punktas

               Leidžiama, kad homogeninėje medžiagoje didžiausia švino, šešiavalenčio chromo ir gyvsidabrio koncentracija sudarytų iki 0,1 % masės, o kadmio – iki 0,01 % masės.
               Atsarginėms dalims, kurios pateiktos rinkai po 2003 m. liepos 1 d. ir skirtos iki 2003 m. liepos 1 d. rinkai pateiktoms transporto priemonėms, išskyrus balansavimo svarelius, elektros variklių anglinius šepetėlius ir stabdžių trinkelių antdėklus, Direktyvos 2000/53/EB 4 straipsnio 2 dalies a punkto nuostatos netaikomos.

                           Medžiagos ir dalys

                           Išimties taikymo sritis ir galiojimo pabaigos data

                           Ženklinamos arba žymimos, kaip nurodyta 4 straipsnio 2 dalies b punkto iv papunktyje

                              Švinas kaip legiravimo elementas

                                       1a.

                                       Apdirbti skirtas plienas ir karštojo cinkavimo būdu cinkuotos plieno dalys, kuriose švinas sudaro ne daugiau kaip 0,35 % masės

                                       1b.

                                       Nepertraukiamu būdu cinkuoto plieno lakštas, kuriame švinas sudaro ne daugiau kaip 0,35 % masės

                           Transporto priemonėms, kurių tipas patvirtintas iki 2016 m. sausio 1 d., ir toms transporto priemonėms skirtoms atsarginėms dalims

                                       2a.

                                       Apdirbti skirtas aliuminis, kuriame švinas sudaro ne daugiau kaip 2 % masės

                           Kaip atsarginės dalys, skirtos iki 2005 m. liepos 1 d. rinkai pateiktoms transporto priemonėms

                                       2b.

                                       Aliuminis, kuriame švinas sudaro ne daugiau kaip 1,5 % masės

                           Kaip atsarginės dalys, skirtos iki 2008 m. liepos 1 d. rinkai pateiktoms transporto priemonėms

                                       2c. i)

                                       Apdirbti skirti aliuminio lydiniai, kuriuose švinas sudaro ne daugiau kaip 0,4 % masės

                               (1)

                                       2c. ii)

                                       Apdirbti skirti aliuminio lydiniai, neįtraukti į 2c. i įrašą, kuriuose švinas sudaro ne daugiau kaip 0,4 % masės (1)

                               (2)

                                       3.

                                       Vario lydiniai, kuriuose švinas sudaro ne daugiau kaip 4 % masės

                               (1)

                                       4a.

                                       Guolių korpusai bei įvorės

                           Kaip atsarginės dalys, skirtos iki 2008 m. liepos 1 d. rinkai pateiktoms transporto priemonėms

                                       4b.

                                       Variklių, pavarų ir oro kondicionavimo kompresorių guolių korpusai bei įvorės

                           Kaip atsarginės dalys, skirtos iki 2011 m. liepos 1 d. rinkai pateiktoms transporto priemonėms

                              Dalyse esantis švinas ir švino junginiai

                                       5a.

                                       Švinas aukštos įtampos sistemų (2) akumuliatorių baterijose, kurios M1 ir N1 transporto priemonėse naudojamos tik toms transporto priemonėms varyti

                           Transporto priemonėms, kurių tipas patvirtintas iki 2019 m. sausio 1 d., ir toms transporto priemonėms skirtoms atsarginėms dalims

                           X

                                       5b.

                                       Švinas akumuliatorių baterijose, naudojamose į 5a įrašą neįtrauktais tikslais

                               (1)

                           X

                                       6.

                                       Vibracijų slopintuvai

                           Transporto priemonėms, kurių tipas patvirtintas iki 2016 m. sausio 1 d., ir toms transporto priemonėms skirtoms atsarginėms dalims

                           X

                                       7a.

                                       Stabdžių žarnų, degalų žarnų, ventiliacijos žarnų, važiuoklės dalių, sudarytų iš elastomero ir metalo, ir variklio tvirtinimo dalių elastomerų vulkanizavimo medžiagos ir stabilizatoriai

                           Kaip atsarginės dalys, skirtos iki 2005 m. liepos 1 d. rinkai pateiktoms transporto priemonėms

                                       7b.

                                       Stabdžių žarnų, degalų žarnų, ventiliacijos žarnų, važiuoklės dalių, sudarytų iš elastomero ir metalo, ir variklio tvirtinimo dalių elastomerų vulkanizavimo medžiagos ir stabilizatoriai, kuriuose švinas sudaro ne daugiau kaip 0,5 % masės

                           Kaip atsarginės dalys, skirtos iki 2006 m. liepos 1 d. rinkai pateiktoms transporto priemonėms

                                       7c.

                                       Jėgos pavarų elastomerų rišikliai, kuriuose švinas sudaro ne daugiau kaip 0,5 % masės

                           Kaip atsarginės dalys, skirtos iki 2009 m. liepos 1 d. rinkai pateiktoms transporto priemonėms

                                       8a.

                                       Švinas lydmetaliuose, naudojamuose elektros ir elektroninėms dalims prie elektroninių grandynų plokščių tvirtinti, ir švinas, naudojamas dalių, išskyrus aliumininius elektrolitinius kondensatorius, išvadų, dalių jungiamųjų strypelių ir elektroninių grandynų plokščių dangose

                           Transporto priemonėms, kurių tipas patvirtintas iki 2016 m. sausio 1 d., ir toms transporto priemonėms skirtoms atsarginėms dalims

                           X (4)

                                       8b.

                                       Švinas lydmetaliuose, naudojamuose elektros sistemose, išskyrus litavimą elektroninių grandynų plokštėse ar ant stiklo

                           Transporto priemonėms, kurių tipas patvirtintas iki 2011 m. sausio 1 d., ir toms transporto priemonėms skirtoms atsarginėms dalims

                           X (4)

                                       8c.

                                       Švinas aliumininių elektrolitinių kondensatorių išvadų dangoje

                           Transporto priemonėms, kurių tipas patvirtintas iki 2013 m. sausio 1 d., ir toms transporto priemonėms skirtoms atsarginėms dalims

                           X (4)

                                       8 d.

                                       Švinas lydmetaliuose, naudojamuose lituoti ant stiklo oro masės srautmačiuose

                           Transporto priemonėms, kurių tipas patvirtintas iki 2015 m. sausio 1 d., ir toms transporto priemonėms skirtoms atsarginėms dalims

                           X (4)

                                       8e.

                                       Švinas aukštos lydymosi temperatūros lydmetaliuose (t. y. švino lydiniuose, kuriuose švino yra 85 % masės arba daugiau)

                               (3)

                           X (4)

                                       8f. a)

                                       Švinas standartinių kištukinių jungčių sistemose

                           Transporto priemonėms, kurių tipas patvirtintas iki 2017 m. sausio 1 d., ir toms transporto priemonėms skirtoms atsarginėms dalims

                           X (4)

                                       8f. b)

                                       Švinas standartinių kištukinių jungčių sistemose, išskyrus kontaktų sąlyčio paviršių transporto priemonių laidų pynių jungtyse

                               (3)

                           X (4)

                                       8g.

                                       Švinas lydmetaliuose, skirtuose puslaidininkinio lusto ir laikančiosios plokštės integriniuose apversto lusto būdu sumontuotuose grandynuose stabiliam elektriniam sujungimui

                               (3)

                           X (4)

                                       8h.

                                       Švinas lydmetaliuose, naudojamuose šilumos skirstytuvams prie radiatorių tvirtinti galios puslaidininkių elementų mazguose, kurių lusto dydis – bent 1 cm2 projekcijos ploto, o vardinis srovės tankis – bent 1 A/mm2 silicio lusto ploto

                           Transporto priemonėms, kurių tipas patvirtintas iki 2016 m. sausio 1 d., po tos dienos – toms transporto priemonėms skirtoms atsarginėms dalims

                           X (4)

                                       8i.

                                       Švinas lydmetaliuose, naudojamuose elektros sistemose ant stiklo, išskyrus litavimą sluoksniuotame stikle

                           Transporto priemonėms, kurių tipas patvirtintas iki 2016 m. sausio 1 d., po tos dienos – toms transporto priemonėms skirtoms atsarginėms dalims

                           X (4)

                                       8j.

                                       Švinas lydmetaliuose, naudojamuose lituoti sluoksniuotame stikle

                           Transporto priemonėms, kurių tipas patvirtintas iki 2020 m. sausio 1 d., po tos dienos – toms transporto priemonėms skirtoms atsarginėms dalims

                           X (4)

                                       9.

                                       Vožtuvų lizdai

                           Kaip atsarginės dalys, skirtos iki 2003 m. liepos 1 d. sukurtų tipų varikliams

                                       10a.

                                       Elektrinės ir elektroninės dalys, kuriose švino yra stikle arba keramikoje, stiklo arba keramikos matricos junginyje, stiklo keramikos medžiagoje arba stiklo keramikos matricos junginyje.
                                       Ši išimtis netaikoma, kai švinas naudojamas:

                                                   —

                                                   lempučių stikle ir uždegimo žvakių glazūroje,

                                                   —

                                                   10b, 10c ir 10d punktuose išvardytų dalių dielektriko keramikos medžiagose.

                           X (5) (dalims, išskyrus variklių pjezoelementus)

                                       10b.

                                       Švinas kondensatorių, kurie yra integrinių grandynų arba diskrečiųjų puslaidininkinių įtaisų dalis, PZT tipo dielektriko keramikos medžiagose

                                       10c.

                                       Švinas kondensatorių, kurių vardinė įtampa mažesnė kaip 125 V kintamosios srovės arba 250 V nuolatinės srovės, dielektriko keramikos medžiagose

                           Transporto priemonėms, kurių tipas patvirtintas iki 2016 m. sausio 1 d., ir toms transporto priemonėms skirtoms atsarginėms dalims

                                       10 d.

                                       Švinas kondensatorių, kurie kompensuoja ultragarsinių sonarų sistemų jutiklių temperatūrinius nuokrypius, dielektriko keramikos medžiagose

                           Transporto priemonėms, kurių tipas patvirtintas iki 2017 m. sausio 1 d., po tos dienos – toms transporto priemonėms skirtoms atsarginėms dalims

                                       11.

                                       Pirotechniniai degikliai

                           Transporto priemonėms, kurių tipas patvirtintas iki 2006 m. liepos 1 d., ir toms transporto priemonėms skirtoms atsarginėms dalims

                                       12.

                                       Automobilių elektros įtaisuose, kurie naudojami išmetamo CO2 kiekiui mažinti panaudojant išmetamųjų dujų šilumą, naudojamos termoelektrinės medžiagos, kuriose yra švino

                           Transporto priemonėms, kurių tipas patvirtintas iki 2019 m. sausio 1 d., ir toms transporto priemonėms skirtoms atsarginėms dalims

                           X

                              Šešiavalentis chromas

                                       13a.

                                       Korozijai atsparios dangos

                           Kaip atsarginės dalys, skirtos iki 2007 m. liepos 1 d. rinkai pateiktoms transporto priemonėms

                                       13b.

                                       Važiuoklės varžtų ir veržlių dangos, atsparios korozijai

                           Kaip atsarginės dalys, skirtos iki 2008 m. liepos 1 d. rinkai pateiktoms transporto priemonėms

                                       14.

                                       Kaip antikorozinė medžiaga gyvenamosiose priekabose įrengtų absorbcinių šaldytuvų anglinio plieno aušinimo sistemose, kurios yra ne daugiau kaip 0,75 % aušalo masės, išskyrus atvejus, kai įmanoma taikyti kitas aušinimo technologijas (pavyzdžiui, rinkoje yra gyvenamosiose priekabose naudoti tinkamų technologijų) ir kai tai nedaro neigiamo poveikio aplinkai, sveikatai ir (arba) vartotojų saugai.

                           X

                              Gyvsidabris

                                       15a.

                                       Išlydžio lempos, naudojamos priekiniuose žibintuose

                           Transporto priemonėms, kurių tipas patvirtintas iki 2012 m. liepos 1 d., ir toms transporto priemonėms skirtoms atsarginėms dalims

                           X

                                       15b.

                                       Liuminescencinės lempos, naudojamos prietaisų skydeliuose

                           Transporto priemonėms, kurių tipas patvirtintas iki 2012 m. liepos 1 d., ir toms transporto priemonėms skirtoms atsarginėms dalims

                           X

                              Kadmis

                                       16.

                                       Elektrinių transporto priemonių baterijos

                           Kaip atsarginės dalys, skirtos iki 2008 m. gruodžio 31 d. rinkai pateiktoms transporto priemonėms

                     “

            (1)  Ši išimtis peržiūrima 2021 m.

            (1)

                     (1a)

                     Taikoma aliuminio lydiniams, kuriuose švinas specialiai nenaudojamas, bet jo yra dėl to, kad naudojamas perdirbtas aliuminis.

            (2)  Ši išimtis peržiūrima 2024 m.

            (2)

                     (2a)

                     Sistemos, kuriose yra > 75 V nuolatinės srovės įtampa, kaip apibrėžta 2006 m. gruodžio 12 d. Europos Parlamento ir Tarybos direktyvoje 2006/95/EB dėl valstybių narių įstatymų, susijusių su elektrotechniniais gaminiais, skirtais naudoti tam tikrose įtampos ribose, suderinimo (OL L 374, 2006 12 27, p. 10).

            (3)  Ši išimtis peržiūrima 2019 m.

            (4)  Išmontuoti, jei kartu taikant 10a išimtį viršijama vidutinė 60 g vienai transporto priemonei riba. Taikant šį punktą neatsižvelgiama į elektros prietaisus, kurių gamintojas transporto priemonėje neįrengė gamybos linijoje.

            (5)  Išmontuoti, jei kartu taikant 8a–8j išimtis viršijama vidutinė 60 g vienai transporto priemonei riba. Taikant šį punktą neatsižvelgiama į elektros prietaisus, kurių gamintojas transporto priemonėje neįrengė gamybos linijoje.